遊慈溪龍虎軒
作者：陳造
朝代：宋

paragraphs: 坐曹可勝勞，出郭復行役。
半年定海令，三度慈溪客。
慈溪足勝處，山秀江繚碧。
終然縈夢寐，遑此事遊歷。
高軒閟龍虎，表表市闤側。
得興不暇慵，徙倚且數刻。
洞戶初推敲，階除旋登陟。
向來攫怒勢，枯幹抱頑石。
乃知名實間，未易膠今昔。
尚喜詩翁碑，不受蒼蘚蝕。
可但神所護，人未忘翁德。
非使老眼明，斯遊竟無得。